**Αγαπητοί γονείς, αγαπητοί συνάδελφοι, κυρίες και κύριοι,**

Στη σημερινή εκδήλωση πρωταγωνιστές είναι τα παιδιά, οι μαθήτριες και οι μαθητές της πρώτης και δευτέρας τάξης του 1ου Γενικού Λυκείου Ξάνθης. Συγκεκριμένα τα παιδιά που παρακολουθούν το νέο μάθημα της Ερευνητικής Εργασίας, το οποίο εισήχθη την περσινή χρονιά και με κάποιες αλλαγές διδάσκεται φέτος για δεύτερη φορά στη Λύκεια της χώρας.

Η Ερευνητική Εργασία ή Project είναι μεν ένα ισοδύναμο με όλα τα άλλα μαθήματα. Έχει όμως μια διαφορετική φιλοσοφία.

Η καινοτομία του νέου αυτού μαθήματος στηρίζεται σε τρεις πυλώνες και οι μαθητές έχουν την δυνατότητα:

* Να ανακαλύψουν τη γνώση με νέους τρόπους.
* Να λειτουργήσουν μέσα στην τάξη με ομαδικότητα.
* Να αποκτήσουν επιστημονική εμβάθυνση στα θέματα με τα οποία θα ασχοληθούν.

Οι Ερευνητικές Εργασίες στοχεύουν:

* Να ενεργοποιήσουν τη σκέψη και τη δημιουργικότητα των μαθητών
* Ασκούμενοι, οι μαθητές, σε έναν νέο τρόπο σκέψης, να δημιουργήσουν αυθεντικές εργασίες
* Να αναπτύξουν το στοχασμό και την κριτική τους σκέψη
* Να προάγουν τα αισθήματα της συλλογικότητας και της συνεργασίας που θα αναπτυχθούν κατά τη διάρκεια δημιουργίας των εργασιών
* Να εξετάσουν διάφορα θέματα σε εθνικό και παγκόσμιο επίπεδο
* Να ενθαρρυνθούν ώστε να ασχοληθούν με καινοτόμες δράσεις και να διατυπώσουν μέσω των εργασιών τους πρωτότυπες σκέψεις.

Ένας τελευταίος στόχος, ο οποίος συνδέεται άμεσα με τη σημερινή μας εκδήλωση**,** είναι να δημιουργηθούν δίαυλοι επικοινωνίας του σχολείου με την τοπική κοινωνία**.** Να «ανοίξει», δηλαδή, το σχολείο προς την τοπική κοινότητα, να γνωρίσουν οι εκτός της σχολικής τάξης τη δράση και το έργο των μαθητών και να υπάρξει μια γόνιμη και βιώσιμη ανταλλαγή και επικοινωνία.

Όμως για να πραγματοποιηθεί το συγκεκριμένο μάθημα και να μπορέσουν να επιτευχθούν στο μέγιστο δυνατό βαθμό οι στόχοι του, χρειάζονται και ανάλογοι εκπαιδευτικοί. Αυτοί, δηλαδή, που διαθέτουν όχι μόνο την κατάλληλη επιστημονική κατάρτιση, αλλά κυρίως την όρεξη, το πάθος, και τη δύναμη.

Αυτοί που μεταδίδουν ενέργεια και εμπνέουν!

Και το σχολείο μας, το 1ο Γενικό Λύκειο Ξάνθης, έχει την τύχη να διαθέτει αυτό το έμψυχο δυναμικό. Έτσι, κατά τη διάρκεια της φετινής σχολικής χρονικά, έξι συνάδελφοι ανέλαβαν να διδάξουν το συγκεκριμένο μάθημα, οι οποίοι κατάφεραν με πολύ κόπο και ιδιαίτερη φροντίδα να οργανώσουν, το –κατά γενική ομολογία, ιδιαίτερα απαιτητικό νέο μάθημα- δίνοντας στους μαθητές τους ουσιαστικά ερεθίσματα, εμπνευσμένες ιδέες και κίνητρα για αυτενέργεια και προσωπική πρόοδο.

Έτσι, οι ερευνητικές εργασίες στις οποίες εργάζονται τη φετινή χρονιά οι μαθητές του σχολείου μας είναι οι εξής:

* «Μια φορά και έναν καιρό στα αρχαία Άβδηρα», με επιβλέπουσα καθηγήτρια τη φιλόλογο κ. Μαρία Μπαρμπαλιού
* “Οι αξίες και τα οφέλη του Εθελοντισμού” με επιβλέποντα καθηγητή τον θεολόγο κ. Ιωακείμ Παπαδόπουλο
* «Στην υγειά μας!!! Αλκοόλ και Έφηβοι», με επιβλέπουσα καθηγήτρια τη χημικό κ. Ελίνα Τσομακίδου
* «Τα ονόματά μας, βαφτιστικά-οικογενειακά», με επιβλέπουσα τη νομικό κ. Ιωάννα Διαμαντή.
* «Τέχνη από ανακυκλώσιμα και φυσικά υλικά», με επιβλέπουσα τη γεωπόνο κ. Παρασκευή Σπύρου
* «Όταν ο χορός θεραπεύει» με επιβλέπουσα την καθηγήτρια φυσικής αγωγής κ. Κατερίνα Χατζηγιαννάκου

Των δύο τελευταίων εργασιών τα αποτελέσματα θα έχουμε τη χαρά να παρακολουθήσουμε σήμερα.

Όπως θα δείτε, οι δύο συνάδελφοι έχουν κάνει μια υπέροχη δουλειά, φυσικά έχοντας ως συντρόφους και συνοδοιπόρους τους καταπληκτικούς μαθητές μας. Τα παιδιά σας.

Το σχολείο πρέπει να είναι εξωστρεφές, πρέπει να συνδιαλέγεται με την κοινωνία στην οποία ανήκει, οι μαθητές πρέπει όχι να δέχονται παθητικά τα ερεθίσματα που το περιβάλλον τούς προσφέρει, αλλά να διδάσκονται από τους καθηγητές τους το πώς να τα αφομοιώνουν δημιουργικά και κυρίως πώς να συνδημιουργούν την πραγματικότητά τους έχοντας, κατά τη γνώμη μου**,**  ως αρχή τρεις αξίες: το καλόν και αγαθόν, το μέτρο και ήθος,

Θα ήθελα να ευχαριστήσω τους συναδέλφους καθηγητές για την υψηλού επιπέδου συνεργασία που έχουμε καθ’ όλη τη διάρκεια του τετραμήνου στο μάθημα των Ερευνητικών Εργασιών, και φυσικά τον Διευθυντή του Σχολείου μας, κ. Γιώργο Παπαθανασίου για την υποστήριξη, τη διευκόλυνση και την ενθάρρυνση προκειμένου το νέο αυτό μάθημα να μην αποτελεί άλλο ένα ακόμη μάθημα του σχολικού προγράμματος, αλλά αφορμή για καινοτομία και έμπνευση.

Επίσης, ένα μεγάλο ευχαριστώ στο Ίδρυμα Θρακικής Τέχνης και Παράδοσης και στον Διευθυντή του κ. Σοφιανό Ουταντζή για τη φιλοξενία στον όμορφο αυτό χώρο του Ιδρύματος.

Ευχαριστώ, τέλος, το Σύλλογο Γονέων και Κηδεμόνων που στην πράξη αποδεικνύει ότι η συνεργασία δυναμώνει τα άτομα και μπορεί να δημιουργήσει νέες συλλογικότητες με στόχο το μέγιστο όφελος των μαθητών και παιδιών μας.

Ο λόγος λοιπόν, στα παιδιά!

**Σας ευχαριστώ πολύ!**

*Βάγια Παπαδοπούλου*

*Φιλόλογος*

*Συντονίστρια Ερευνητικών Εργασιών 1ου ΓΕΛ Ξάνθης*